Rīgā, 2015. gada 19.augustā

**Jauniešu attīstības programma *Go Beyond* izsludina jaunu dalībnieku uzņemšanu**

**Jauniešu attīstības programma *Go Beyond* aicina 18 – 23 gadus vecus jauniešus pieteikties jaunajam 2016.gada programmas iesaukumam. *Go Beyond* ir sevi pierādījusi kā jauno līderu un inovatīvu ideju „inkubators”, un arī šogad dalībniekiem tiks dota iespēja attīstīt sevī prasmes un talantus, lai nākotnē spētu sevi pierādīt kā spējīgu un uzņēmīgu personību izvēlētajā nozarē. Programmu atbalsta tādi darba devēji kā *Rimi Latvia, Microsoft Latvia, Statoil Fuel and Retail Latvia, Triniti,* un citi.**

Jauniešu attīstības programma *Go Beyond* nodrošina jauniešus ar resursiem un iespējām katram individuāli uzlabot savas profesionālās un sociālās prasmes, kā arī konkurētspēju darba tirgū. *Go Beyond* programma ilgst 10 mēnešus un sastāv no trīs daļām: četru dienu personīgās attīstības semināra, sociālajiem projektiem komandās un sava individuālā projekta realizācijas.

Ar jauniešiem visas programmas laikā strādā sertificēti personīgās izaugsmes treneri, kuri palīdz katram jaunietim individuāli uzstādīt mērķus un plānu, kā tie tiks sasniegti. Individuālo projektu realizācijai tiek piemeklēti mentori no projektos izvēlētajām darbības nozarēm, kuri dalās savā pieredzē, sniedz vērtīgus padomus un palīdz jaunietim projektu veiksmīgi īstenot. Jauniešiem programmas ietvaros ir iespēja tikties ar dažādu jomu profesionāļiem, cilvēku stāstos atklājot vērtīgas mācības.

Programmas ietvaros ir tapuši daudzi veiksmīgi un iedvesmojoši projekti. Piemēram, 2015.gada programmas absolvente Liene Venterzute savu individuālo projektu – deju uzvedumu "Lauj man iet pasaulē" – veidoja savā dzimtajā pilsētā Tukumā ar mērķi savākt ziedojumus Imanta Ziedoņa ķiršu dārzam Tukumā. Drīzumā tiks uzsākta ķiršu dārza projekta plānošana un realizācija.

*“Pilnīgi noteikti varu teikt, ka Go Beyond mani ir izaicinājis ļoti lielā mērā. Es centos pieņemt jebkuru izaicinājumu, kas man tika mests programmas laikā, un redz kur tagad esmu - darot to, ko sen jau esmu vēlējusies, strādājot kopā ar cilvēkiem, kas mani iedvesmo un atbalsta, un virzoties virzienā, kas šķiet pareizs un pašsaprotams. Mans projekts lika man saprast, ka varu vairāk un labāk, kā pašai šķiet,“* norāda Go Beyond absolvente Liene.

Eduards Krūmiņš, kura projekts “TraKuM” *Go Beyond* ietvaros noslēgsies ar koncertu 28. augustā Lucavsalā, par Go Beyond programmu saka*: ”Go Beyond esmu apguvis vairākas ļoti nozīmīgas lietas, kuras bez šādas programmas droši vien būtu nācies apgūt vismaz 5-10 gadu garumā - vadīt sevi, plānot savu laiku, vadīt komandu un būt pilnvērtīgai, atbildīgai komandas sastāvdaļai.”*

**Lai pieteiktos programmai, dodies uz gobeyond.lv un aizpildi pieteikuma anketu. Pieteikšanās līdz 17.septembrim.**

Vairāk par programmu lasiet [šeit](http://gobeyond.lv/?page_id=44) , kā arī sekojiet jaunumiem *Go Beyond* [Facebook lapā](http://www.facebook.com/gobeyond.lv).

 **ĪSUMĀ PAR *GO BEYOND***

Jauniešu attīstības programma *Go Beyond* tika uzsākta 2011.gada jūnijā ar mērķi uzlabot jauniešu profesionālās un sociālās prasmes, konkurētspēju darba tirgū, kā arī popularizēt neformālo izglītību Latvijā. *Go Beyond* dibinātāji ir Kristiāna Pavlova, Ilze Vaičule, Raivis Kalniņš, Jānis Libeks, Claudio Rivera un biedrība *JCI Latvia*. Programmu atbalsta 11 uzņēmumi, tai skaitā, *Microsoft Latvia*, *Rimi Latvia*, *Triniti*, Ikšķiles novada dome, kā arī Rīgas Biznesa skola . Sociālie projekti top sadarbībā ar *Sorosa fondu - Latvija*, *Rimi Latvia* un *Latvijas SOS Bērnu ciematu asociāciju*.

**Informāciju sagatavoja:**

Anna Peipiņa

*Go Beyond* ārējo sakaru koordinatore

Telefons: (+371) 28315389

E-pasts: annapeipina@gmail.com